Diari Oficial de la Generalitat Valenciana


Sumari del DOGV 3615, del 29-10-1999 (1999/9144)

ACORD de 19 d'octubre de 1999, del Govern Valencià, pel qual es declara d'interès comunitari la instal·lació d'un monoabocador de residus inerts procedents de l'elaboració de la pedra natural, en la partida de La Mola, del terme municipal de Novelda.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3615

Data del DOGV
:   29-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9144


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 d'octubre de 1999, del Govern Valencià, pel qual es declara d'interès comunitari la instal·lació d'un monoabocador de residus inerts procedents de l'elaboració de la pedra natural, en la partida de La Mola, del terme municipal de Novelda. [1999/X9144]
  
El Govern Valencià, en la reunió del dia 19 d'octubre de 1999, adoptà l'acord següent:
  
El senyor Felipe Aragonés Lloret, en nom i representació de la mercantil Antonio Aragonés, SA, ha sol·licitat la declaració d'interès comunitari, pel procediment extraordinari, per a la instal·lació d'un monoabocador de residus inerts procedents de l'elaboració de la pedra natural a la parcel·la 22, del polígon 10, en la partida de la Mola, del terme municipal de Novelda, i es tramita el corresponent expedient i del qual resulten rellevants els següents:
  
Antecedents de fet
  
Primer
  
Amb data 14 de febrer de 1997, el senyor Felipe Aragonés Lloret, en nom i representació de la mercantil Antonio Aragonés, SA, presentà en el Servei Territorial d'Alacant de la Sotssecretaria d'Urbanisme i Ordenació del Territori la instància i la documentació complementària, per la qual sol·licita la declaració d'interès comunitari per a la instal·lació d'un monoabocador de residus inerts procedents de l'elaboració de la pedra natural, en parcel·la de la seua propietat sítia en la partida de la Mola, del terme municipal de Novelda, parcel·la 22, del polígon cadastral núm.10 i inscrita en el Registre de la Propietat de Novelda, al tom 1.415 llibre 530, foli 188, finca 32.898.
  
Notificades determinades deficiències en la sol·licitud presentada, amb data 8 de maig de 1997 es presentà la documentació que les esmenava, i quedava en aquesta data complet l'expedient. Igualment amb dates 11 de setembre i 28 d'octubre de 1997 els interessats han formulat nous escrits, completant o aclarint termes de la seua inicial petició, a fi d'omplir les observacions dels diversos òrgans i administracions que han emés informes respecte a l'actuació.
  
Segon
  
De l'anàlisi de la documentació aportada es desprèn que la instal·lació pretesa es localitza en sòl no urbanitzable, comú rústic i comú rústic- abocadors (VA), segons el planejament urbanístic d'aplicació, constituït per les Normes Subsidiàries de planejament del Municipi de Novelda, aprovades definitivament per la Comissió Territorial d'Urbanisme, en data 16 d'octubre de 1992.
  
Els paràmetres fonamentals de l'actuació pretesa es poden concretar en els següents:
  
a) Superfície de la parcel·la afectada a l'actuació: 356.009 m2.
  
b) Instal·lació prevista:
  
- Superfície ocupada per l'activitat: 50.703 m2.
  
- Capacitat de l'abocador: 160.000 m3.
  
- Vida útil: 7 anys.
  
- Zona de vessaments ja existents: 30.053 m2.
  
- Zona de vessament que s'ha d'ocupar: 11.000 m2.
  
- Superfície ocupada per les edificacions: no existeix previsió d'executar cap edificació.
  
c) Servituds: existeix una línia de tensió que travessa la finca amb una zona de seguretat R=5m, que es respecta.
  
Tercer
  
La documentació aportada consta de:
  
1) Memòria informativa i justificativa de l'actuació, que conté els criteris de l'ordenació i estudi del trànsit.
  
2) Plans d'Informació i d'ordenació, que inclouen la zonificació i la definició d'infraestructures.
  
3) Avaluació economicofinancera i programació de l'actuació, compromisos que s'han de contraure entre el promotor i l'administració.
  
4) Estudi de les infraestructures i els serveis necessaris per a la implantació de l'activitat.
  
5) Documentació relativa a la propietat dels terrenys.
  
6) Estudi d'Impacte Ambiental.
  
Quart
  
Conté el projecte justificació de no requerir cap tipus de servei urbanístic, així com justificació que el camí d'accés existent no requereix de cap adequació especial a partir de la poca repercussió que suposa l'augment de trànsit de vehicles. Consta, així mateix, compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la proposta.
  
Cinqué
  
Estan en l'expedient els següents informes municipals:
  
1. Acord de la Comissió de Govern Municipal de data 22 de maig de 1997, pel qual s'informa favorablement l'admissió a tràmit de la declaració d'interès comunitari objecte de l'expedient segons els informes tècnics que es troben en l'expedient que contenen una positiva consideració de les següents qüestions: a) impossibilitat d'ubicació de l'activitat en els sòls urbans i urbanitzable industrials existents; b) Inexistència d'impacte territorial negatiu, ja que es troba l'abocador proposat contigu a l'abocador sol·licitat per Esteve y Máñez Mármoles, SA, sempre que es complisca el pla de restauració posterior; c) conformitat de l'actuació amb el planejament urbanístic municipal, ja que si bé es preveuen dues zones de sòl no urbanitzable per a ubicació d'instal·lacions per al vessament i tractament dels residus sòlids, i es determina en concret la zona ?A- per a vessaments inerts, aquesta assignació d'usos no és excloent, i resulta admissible, sempre que es complisquen les restants condicions exigibles, la situació en el sòl que estem tractant d'aquesta actuació, al marge que l'actuació es projecta en aproximadament el 50% de la seua superfície en sòl no urbanitzable d'abocadors, en la seua zona A.
  
2. Acord de la Comissió de Govern Municipal, de data 11 de febrer de 1999, que completa l'anterior pronunciament, en informar favorablement la proposta de deures i cessions continguda en la documentació presentada pels sol·licitants, sense incloure-hi cap condicionant respecte d'això.
  
Sisé
  
Mitjançant resolució del conseller d'Obres Públiques, Urbanisme i Transports, de data 18 de novembre de 1997, fou admès a tràmit la sol·licitud formulada i la seua submissió a informació pública per termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment. A aquest respecte, es publicaren sengles anuncis en el Diari Oficial de la Generalitat Valenciana, núm. 3.160, de data 13 de gener de 1998 i en el diari Información d'Alacant de data 18 de desembre de 1997, anuncis que, així mateix, servien per a sotmetre a informació pública la necessària declaració d'impacte ambiental. D'altra banda, atès que la parcel·la afecta a la instal·lació és propietat íntegra de la mercantil sol·licitant, no ha sigut necessària la remissió d'avís al domicili dels qui apareguen com a titulars cadastrals de drets afectats per l'actuació.
  
Durant el citat termini s'ha presentat un únic escrit d'al·legacions, per part de l'Ajuntament de Novelda que fa referència al contingut de l'estudi d'impacte ambiental.
  
Seté
  
Durant la tramitació de l'expedient han sigut emesos els informes sectorials següents:
  
1. Respecte de l'accés a la instal·lació estan en l'expedient sengles informes, emesos en data 2 d'abril de 1998, pel Ministeri de Foment, favorable a l'actuació, i en data 24 de març de 1999 per l'Oficina del Pla de Carreteres de la Conselleria d'Obres Públiques, Urbanisme i Transports, favorable a l'aprovació, una vegada s'aportà per l'interessat la documentació d'esmena de les observacions contingudes en l'informe previ emés de forma desfavorable en data 27 de juny de 1997.
  
2. Pel que fa a l'impacte ambiental de l'actuació integral, el director general per al Desenvolupament Sostenible, ha emés el 12 de novembre de 1998, estimació d'impacte ambiental favorable, sempre que es complisquen les condicions que en aquesta s'assenyalen, així com les mesures correctores de l'estudi d'impacte ambiental que no entren en contradicció amb aquests.
  
Huité
  
La Comissió Informativa de la Comissió Territorial d'Urbanisme d'Alacant, en data 29 de març de 1999, informà favorablement l'aprovació de la present declaració d'interès comunitari, pel procediment extraordinari, en sòl no urbanitzable, del terme municipal de Novelda.
  
Nové
  
El conseller d'Obres Públiques, Urbanisme i Transports, en data 19 de maig de 1999, informà favorablement la present declaració d'interès comunitari.
  
Fonaments jurídics
  
Primer
  
La sol·licitud formulada s'ha de resoldre a l'empara d'allò que s'ha disposat en la Llei 4/1992, de 5 de juny de la Generalitat Valenciana, del Sòl No Urbanitzable, i s'haurà de substanciar pel procediment de declaració d'interès comunitari que es refereix l'article 8.2 de la llei en relació amb l'article. 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats terciàries i industrials que, entre d'altres, necessiten l'ocupació d'una superfície major de 4 hectàrees requerisquen més de 8.000 m2 construïts o exigisquen la realització de més de 1000 metres lineals de desenvolupament, només es podran realitzar com a actuacions integrals després del compliment previ de les condicions exigides pel paràgraf primer del citat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat una vegada constatat que es compleixen les condicions fixades en el número 1 d'aquest precepte, ja que:
  
a) Les característiques de l'actuació necessiten disposar d'una superfície de grans dimensions i és impossible la seua localització dins dels sòls urbans o urbanitzable existents al municipi.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i cal de destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, deures i cessions pròpies de l'adjudicatari d'un programa d'actuació, no inferiors a les legalment exigibles en sòl urbanitzable si bé es materialitzaren en els termes que es deriven de la proposta que es troba en l'expedient.
  
Segon
  
La tramitació de l'expedient ha sigut formalment correcta i s'han complit les exigències processals establides en l'article 20.2 de la Llei 4/1992, de 5 de juny, del Sòl No Urbanitzable.
  
En aquest sentit s'ha de destacar que si bé la Direcció General de Desenvolupament Sostenible de la Conselleria de Medi Ambient he emes estimació d'impacte ambiental, de conformitat amb l'article 1.3 de la Llei 2/1989, de 3 de març, d'Impacte Ambiental, en relació amb l'annex II del Decret 162/1990, de 15 d'octubre, del Govern Valencià, pel qual s'aprova el reglament per a l'execució de la citada Llei 2/1989, i no la declaració d'impacte ambiental que exigeix l'article 20 de la Llei 4/1992 sobre Sòl No Urbanitzable, atès que l'estudi d'impacte ambiental ha sigut sotmès als tràmits procedimentals propis de la declaració, amb submissió a informació pública, i conté els requeriments substantius necessaris per a un pronunciament d'aquesta naturalesa, i, d'altra banda, l'estimació emesa té les mateixes determinacions i continguts propis d'una declaració, es pot considerar complit amb el referit tràmit.
  
Tercer
  
Els serveis que demanda l'actuació queden adequadament resolts a càrrec de la mercantil promotora, en els termes que resulten de l'expedient.
  
Quart
  
L'actuació sol·licitada és d'implantació adequada des del punt de vista de l'ordenació territorial ja que s'efectua en sòl no urbanitzable comú no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona, ja que resol la problemàtica dels residus inerts derivats de la indústria del marbre.
  
Cinqué
  
Respecte a les al·legacions presentades, ens remetem a allò que s'ha disposat en l'estimació d'impacte ambiental ja que arreplega i resol les al·legacions formulades per l'Ajuntament respecte al contingut de l'estudi d'impacte ambiental.
  
Sisé
  
El Govern Valencià és l'òrgan competent per a l'aprovació de l'ordenació i definició de l'ús i aprofitament urbanístic de la present actuació integral, en virtut d'allò que s'ha disposat en l'apartat segon de l'article 20 de la Llei 4/1992, de 5 de juny, sobre Sòl No Urbanitzable.
  
De conformitat amb allò que s'ha establit en els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià,
  
ACORDA
  
Primer
  
L'aprovació definitiva de l'ordenació urbanística relativa a l'atribució d'ús i aprofitament sol·licitat pel senyor Felipe Aragonés Lloret, en nom i representació de l'entitat mercantil Antonio Aragonés, SA, d'una actuació integral consistent en la instal·lació d'un monoabocador de residus inerts procedents de l'elaboració de la pedra natural, a la parcel·la 22, polígon 10, en sòl no urbanitzable, del terme municipal de Novelda, com a actuació integral d'interès comunitari a desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i declaració d'interès comunitari, així com l'adjudicació a què es fa referència en el següent apartat II, se subjectaran a les condicions especials establides en el present.
  
L'aprovació de l'actuació integral portarà implícita, a l'efecte d'expropiació, la declaració d'interès social i de la necessitat d'ocupació dels terrenys que, segons el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i serà al seu càrrec l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la dita actuació integral a favor de l'entitat Antonio Aragonés, SA, a la qual s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del referit monoabocador de residus inerts.
  
Tercer
  
Condicionar i vincular la dita adjudicació i legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?a favor de l'Ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interès comunitari que té per objecte.
  
Quart
  
El promotor haurà de garantir, davant de l'Ajuntament de Novelda la correcta i puntual execució de la implantació en què consisteix aquesta actuació integral per import d'un 7% del cost total dels serveis i les obres d'urbanització previstos. La dita garantia financera i personal de promoció s'haurà de prestar mitjançant aval, fiança o dipòsit de valors, abans d'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà de la autorització prèvia del Govern Valencià.
  
Sisé
  
L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació serà emesa, arribat el cas, pel conseller d'Obres Públiques, Urbanisme i Transports, a qui el present acord confereix les facultats necessàries amb aqueix fi, previ expedient instruït amb l'audiència de l'interessat i de l'Ajuntament de Novelda. La dita declaració, si es produïra, determinaria la suspensió temporal de la declaració d'interès comunitari d'aquesta actuació integral fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, i es respectarà les condicions fixades per les distintes administracions que han participat en el procediment i, en especial, en l'estimació d'impacte ambiental de 12 de novembre de 1998. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació del dit monoabocador de residus inerts.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptat des de l'endemà a la notificació d'aquest, d'acord amb allò que s'ha establit en els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació d'aquest, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercir qualsevol altre recurs que s'estime oportú.
  
València, 19 d'octubre de 1999
  
El conseller secretari del Govern Valencià,